સુરેન્દ્રનગર જિલ્લાનું એકમાત્ર એસ.ટી. જર્જરિત બનતા હજારો મુસાફરો પરેશાન બન્યા છે. હાલ આ બસ ડેપોની ઈમારતને પાડીને પાદર કરી દેવાતા મુસાફરો તડકો, વરસાદ અને ઠંડીને લીધે રોષ વ્યક્ત કરી રહ્યા છે. સુરેન્દ્રનગર એસ. ટી. ડેપોમાં વારંવાર ઝઘડાના બનાવો ચિંતાજનક રીતે વધ્યા છે ત્યારે સોમવારે સુરેન્દ્રનગર એસ. ટી. ડેપોમાં ટી.આઈ અને સ્ટેન્ડ ઈન્ચાર્જ પરાક્રમસિંહ રાજેન્દ્રસિંહ રાણા ફરજ બજાવતા હતા. આ સમયે એસ. ટી. ડ્રાઈવરે બાપાલાલ બહાદુરસિંહ રાણાએ રજા મંજૂર કરવા પ્રશ્ને બોલાચાલી કરી હતી. જેમાં ડેપોમાં રજા મોડી મંજુર કરવા બસ સ્ટેન્ડ ઈન્ચાર્જ અને ડ્રાઈવર વચ્ચે જામી પડી હતી. આ દરમિયાન બાપાલાલ બહાદુરસિંહ રાણાએ ઉશ્કેરાઈને પરાક્રમસિંહ રાણાને ફડાકાવાળી કરી દીધી હતી. આ પ્રશ્ને સુરેન્દ્રનગર બી-ડિવિઝન પોલીસ મથકે પોલીસ ફરિયાદ પરાક્રમસિંહે નોંધાવી હતી. જેમાં ફરજમાં રૂકાવટ કરી, અપમાનીત કરી અને ગાળો આપી ફડાકો માર્યાની બાપાલાલ બહાદુરસિંહ રાણા સામે ફરિયાદ નોંધાવી છે. બીજી તરફ આ બનાવની જાણ સુરેન્દ્રનગર એસ. ટી. ડેપોમાં ટી.આઈ અને સ્ટેન્ડ ઈન્ચાર્જ પરાક્રમસિંહ રાજેન્દ્રસિંહ રાણાએ રાજકોટ ડિવિઝન સહિત ઉચ્ચકક્ષાએ કરી હતી. આથી આ બનાવમાં ડ્રાઈવર બાપાલાલ બહાદુરસિંહ રાણાને તાત્કાલિક સસ્પેન્ડ કર્યા હોવાની માહિતી પ્રાપ્ત થઈ છે.